Úradný vestník L 134 , 22/05/2002 S. 0001 - 0002



Jednotná akcia Rady z 21. mája 2002 o príspevku Európskej únie k posilneniu schopnosti gruzínskych orgánov podporovať a chrániť pozorovateľskú misiu OBSE na hranici Gruzínska s Ingušskou republikou Ruskej federácie a Čečenskou republikou Ruskej federácie (2002/373/SZBP) RADA EURÓPSKEJ ÚNIE, so zreteľom na Zmluvu o Európskej únii, najmä na jej článok 14, keďže: (1) dňa 20. júla 2000 Rada prijala jednotnú akciu 2000/456/SZBP týkajúcu sa príspevku Európskej únie k posilneniu schopnosti gruzínskych orgánov podporovať a chrániť pozorovateľskú misiu OBSE na hranici Gruzínska s Čečenskou republikou Ruskej federácie [1], ktorej účinnosť skončila 31. decembra 2000; (2) dňa 26. júla 2001 Rada prijala jednotnú akciu 2001/568/SZBP [2] so zámerom zabezpečiť ďalšiu podporu Európskej únie pre stabilitu v kaukazskej oblasti; (3) v dňoch od 28. mája do 1. júna 2001 vykonal generál Sir Garry Johnson ako odborník Európskej únie hodnotiacu misiu, pri ktorej dospel k záveru, že ak by bol mandát OBSE rozšírený na oblasť Ingušska, bola by potrebná ďalšia podpora od EÚ; (4) dňa 13. decembra 2001 sa OBSE rozhodla rozšíriť mandát misie OBSE v Gruzínsku o pozorovanie a hlásenie pohybov cez hranicu medzi Gruzínskom a Ingušskou republikou Ruskej federácie, PRIJALA TÚTO JEDNOTNÚ AKCIU: Článok 1 1. Európska únia poskytne pomoc pri posilnení schopnosti gruzínskych orgánov poskytovať prostredníctvom ich pohraničných stráží podporu a ochranu pozorovateľskej misii OBSE na hranici Gruzínska s Ingušskou republikou Ruskej federácie aj ďalšie pokračovanie pomoci, ktorá sa týka hranice Gruzínska s Čečenskou republikou Ruskej federácie. 2. Európska únia poskytne na tento účel misii OBSE v Gruzínsku finančnú podporu, najmä na jej činnosť pri sledovaní hranice, na uhradenie výdavkov spojených s určitým vybavením. Článok 2 1. Misia OBSE je poverená obstaraním a odovzdaním vybavenia. 2. Komisia uzatvorí s OBSE dohodu o poskytnutí finančnej podpory Európskej únie vo forme grantu. Z tohto grantu sa uhradí obstaranie položiek, ktoré vyberie OBSE podľa potrieb gruzínskych orgánov na ingušskom aj čečenskom úseku gruzínskej hranice. 3. Komisia udržiava úzke styky s OBSE prostredníctvom svojej delegácie v Tbilisi na účely sledovania a vyhodnotenia skutočnej dodávky vybavenia gruzínskej pohraničnej stráži a jeho ďalšieho využívaní. 4. Komisia pri výkone týchto činností vhodným spôsobom spolupracuje s miestnymi zastupiteľstvami členských štátov. 5. Komisia podáva správy o vykonávaní tejto akcie Rade pod vedením predsedníctva, ktorému je nápomocný generálny tajomník Rady, vysoký predstaviteľ pre SZBP. Článok 3 1. Finančná referenčná čiastka na účely uvedené v článku 1 je 100000 EUR. 2. Výdavky uhrádzané čiastkou uvedenou v odseku 1 sa spravujú v súlade s postupmi a pravidlami Európskeho spoločenstva platnými pre rozpočet. Článok 4 Táto jednotná akcia nadobúda účinnosť dňom jej prijatia. Jej účinnosť končí 12 mesiacov po uzatvorení dohody medzi Komisiou a OBSE o poskytnutí finančnej podpory. Článok 5 Táto jednotná akcia sa uverejní v úradnom vestníku. V Bruseli 21. mája 2002 Za Radu predseda R. De Miguel [1] Ú. v. ES L 183, 22.7.2000, s. 3. [2] Ú. v. ES L 202, 27.7.2001, s. 2. --------------------------------------------------